बरेली। जिला विधिक सेवा प्राधिकरण की ओर से जनकपुरी के गुरु अमरदास चैरिटेबल हॉस्पिटल परिसर में विधिक जागरुकता शिविर लगाया गया। शिविर का शुभारंभ अपर जिला जज राम सुचित ने मां सरस्वती की प्रतिमा के सामने दीप जलाकर किया। उन्होंने कहा कि विधिक साक्षरता शिविर लगाने का का उद्देश्य आम आदमी को सही और गलत बताने के साथ कानूनों की सामान्य जानकारी देना है। जिला विधिक सेवा प्राधिकरण के सचिव एवं सिविल जज (सीडी) अनिल कुमार वशिष्ठ ने विधिक सेवा योजना की जानकारी दी। कहा कि पारिवारिक विवादों का निस्तारण मीडिएशन सेंटर के माध्यम से किया जाता है। स्थायी लोक अदालत के सदस्य चन्द्र प्रकाश अरोरा एवं शशिबाला सक्सेना ने स्थायी लोक अदालत की प्रक्रिया के बारे में बताया। वरिष्ठ सहायक राजेश राय भटनागर की ओर से जारी विज्ञप्ति के अनुसार हाकिम सिंह चौहान, हरिन्द्र सिंह चड्ढा आदि ने भी विचार व्यक्त किए। संचालन शांतुन रोहतगी ने किया।